Къэбэрдей-Балъкъэрым и Iэтащхьэм Курп лъагапIэхэм тет фэеплъым деж удз гъэгъахэр щигъэтIылъащ
Кавказым теухуа Зауэшхуэм советыдзэхэм нэмыцэ-фашист зэрыпхъуакIуэхэр щызэхакъута махуэм и щIыхькIэ
Урысейм и Дзэ щIыхьым и махуэм — советыдзэхэм нэмыцэ-фашист зэрыпхъуакIуэхэр щызэхакъута махуэм — Къэбэрдей-Балъкъэрым и Iэтащхьэ КIуэкIуэ Казбек удз гъэгъахэр щигъэтIылъащ Курп лъагапIэхэм тет фэеплъым деж.
Дауэдапщэм хэтащ КъБР-м и Парламентым и УнафэщI Егоровэ Т. Б., КъБР-м и Правительствэм и УнафэщI Мусуков А. ТI., КъБР-м и къэрал властым и органхэм я лIыкIуэхэр, республикэм и хабзэхъумэ органхэм, къарузехьэ IэнатIэхэм я унафэщIхэр.
КъБР-м и Iэтащхьэм къыхигъэщащ совет сэлэтхэм я лIыхъужьыгъэм и щIыхькIэ мы щIыпIэм деж цIыхубэм я дзэ-тхыдэ мемориальнэ комплекс къыщызэIухыным теухуа лъэIухэр Къэбэрдей-Балъкъэрым щыпсэухэм къабгъэдэкIыу мызэ-мытIэу къазэрыIэрыхьар. Унафэ къащтащ Кавказым папщIэ екIуэкIа Зауэшхуэр зэриухрэ илъэс 80 щрикъум ирихьэлIэу апхуэдэ фэеплъ къызэIухыным теухуауэ.
КIуэкIуэ Казбек КъБР-м и Правительствэм пщэрылъ щищIащ дзэ-тхыдэ комплексым и проектыр ягъэхьэзырыну икIи ар гъэзэщIэным хуэгъэза Iуэхухэр къыхилъхьэну.
Гу зылъытапхъэ: 317-нэ фочауэ дивизэм и зауэлIхэм Курп лъагапIэхэм зыщагъэбыдэри, ар яIыгъащ махуи 100-м щIигъукIэ. А зауэм хэкIуэдащ совет сэлэт миниблым щIигъу. Фэеплъыр хуагъэуващ Дзэ Плъыжьым и сэлэтхэу Хэкур хъумэным зи гъащIэхэр щIэзытахэм.
2020 гъэм и бадзэуэгъуэм УФ-м и Къэрал Думэм и зэIущIэм унафэ къыщащтащ жэпуэгъуэм и 9-р Дзэ щIыхьым и махуэщIэу гъэувыным теухуауэ — 1943 гъэм советыдзэхэм нэмыцэ-фашист зэрыпхъуакIуэхэр Кавказым папщIэ ирагъэкIуэкIа Зауэш-
хуэм зэрыщызэхакъутам и щIыхькIэ.
Кавказым папщIэ екIуэкIа Зауэшхуэр Хэку зауэшхуэм и тхыдэм хыхьащ нэхъ лъыгъажэ дыдэу икIи кIыхьу щытахэм ящыщ зыуэ. Ар махуэ 442-кIэ екIуэкIащ (1942 гъэм бадзэуэгъуэм и 25-м къыщыщIэдзауэ 1943 гъэм жэпуэгъуэм и 9 пщIондэ) икIи мыхьэнэшхуэ иIащ Хэку зауэшхуэм ди дзэхэр щебгъэрыкIуэу хуежьэнымкIэ. 1941 — 1945 гъэхэм екIуэкIа Хэку зауэшхуэм къриубыдэу махуэ 900-кIэ Ленинград деж зэрызыщахъумэжам и ужькIэ Кавказым папщIэ ирагъэкIуэкIа Зауэшхуэрщ нэхъ кIыхь дыдэу щытар.
Кавказым папщIэ ирагъэкIуэкIа зауэзэрылIыр 1943 гъэм жэпуэгъуэм и 9-м ди дзэхэм я текIуэныгъэкIэ иухащ икIи Хэку зауэшхуэ псом дежкIэ политикэ икIи стратегие мыхьэнэшхуэ иIащ.
Советыдзэхэр щебгъэрыкIуэм зауэурэ километр 800 гъуэгуанэр зэпачащ, километр зэбгъузэнатIэ мин 200 хъу щIыналъэ хуит къащIыжащ. КъимыдэкIэ, нэмыцэдзэм щыщ сэлэтрэ офицеру мин 281-м нэблагъэ яукIащ, гитлерыдзэм щыщ минихым щIигъу гъэр къащIат.
Кавказым папщIэ ирагъэкIуэкIа Зауэшхуэр урысейм и Дзэ щIыхьым и махуэхэм зэрыхагъэхьам и фIыгъэкIэ а тхыдэ къэхъукъащIэр Урысей Федерацэм къихъуэну щIэблэхэм ящымыгъупщэным лъабжьэ иIэ хъуащ икIи Кавказым ис лъэпкъхэу зи лIыкIуэхэр я зэхуэдэ бийм пэщIэтахэм я зэныбжьэгъугъэр гъэбыдэным хуэщхьэпэнущ.
КъБР-м и Iэтащхьэмрэ Правительствэмрэ я пресс-IуэхущIапIэ.
